लखन चौधरी
धनगढी, १५ पुस ।
कैलालीके गदरिया–३ बनकट्टाके स्थानीय यूवा रामप्रसाद चौधरीहे कुछ महिना याहोर मच्छी बेच्ना कामसे भ्याइनभ्याई हुइल बा ।
खेतुवा मनिक धान सहेरके मच्छीक् व्यापारमे लागल उहाँहे कामसे खैना ओ सुत्नके कौनो ठेगान नैहौ । स्थानीय तलुवामे मच्छी उत्पादन हुइल ओ ठण्डी सुरु हुइल याहोर बजारमे मच्छीके माग बह्रलपाछे उहाँ मच्छी बेच्न व्यापार सुरु करल हुइट । ‘दिनभर मच्छी बेच्नामे समय बिट्जाइठ, घरे ते खाली सुते किल जैठु’ उहाँ आघे कहलै ।
गदरियास्थित कोइलुवा, नथुनियालगायत तलुवामे उत्पादित मच्छीके बिक्रि वितरण करटी आइल उहाँ दैनिक ६० किलोसे एक क्वीन्टलसम धनगढीलगायत बजारमे मच्छी बिक्रि–वितरण करटी आइल बाटै । ‘दैनिक १५/२० हजारके कारोवार मच्छी बेचके हुइठ, कलेसे दैनिक सक्कु खर्च कटाके २/३ हजार नाफा होजाइठ’ उहाँ आघे थप्लै । मोटरसाइकलमार्फत मच्छीके कारोबार करटी आइल उहाँ मच्छीके माग उच्च रहलओरसे तलुवामे मच्छी रहठसम कामहे निरन्तरता देना फेन बटैलै ।
ओस्तके मच्छीके व्यापार करटी आइल गदरिया–९ सामरचौराके रामदास चौधरी फेन मच्छी बेचके मजा कमाई कर्ना सफल हुइल बाटै । कार्तिक महिनासे मच्छीके व्यापारमे लागल उहाँ तीन महिनाके अवधीमे करिब ७० हजार नाफा कमैना सफल हुइल जानकारी देलै । उहाँ फेन व्यापारके शिलशिलामे खैना ओ सुत्नके कौनो ठेगान नैरहल बटैलै । ‘विहान ३ बजे उठके तलुवामे मच्छी लेहे जैना ओ मच्छी लेके धनगढी बजारमे बिक्रि वितरण कर्ना प्रमुख दिनचार्य हो’ उहाँ बटैलै ।
स्थानीय तलुवामे उत्पादित कमनकार्प, सिल्भर, रहु, ग्रासलगायत जातके मच्छीके बिक्रि वितरण करटी उहाँहुक्रे प्रति किलो साढे दुई सयसे तीन सयमे बिक्रि करटी आइल जानकारी देले बाटै ।
धान कट्ना ओराइलपाछे फुर्सदके समयहे सदुपयोग करटी गदरियालगायत क्षेत्रके यूवाहुक्रे मच्छी बिक्रि वितरण कर्ना काममे लागल बाटै । गदरिया गाविसस्थित आधा दर्जनसे धिउर तलुवामे मच्छी उत्पादन हुइल लगत्ते वर्षेनी यहे कामहे निरन्तरता देटी आइल उहाँहुक्रे खेतीपातीके तुलनामे कौयौं गुणा धिउर आम्दानी मच्छीके व्यपारसे करटी रहल बाटै । मच्छीके व्यापार निश्चित समयके लाग किल रहलेसे फेन अप्नेहुकनके जिविकोपार्जनके मुख्य स्रोत बनल राम प्रसाद चौधरीके कहाई बा ।
‘अप्ने ठाउँमे फेन आयआर्जनके प्रयाप्त सम्भावना बा, विदेशसे धिउर आम्दानी स्वादेशमे करे सेकजाइठ’, उहाँ आपन कामप्रति गर्व करटी कहलै–‘हम्रे लगनशिलताके साथ मेहनत कर्लेसे सब पुगठ ।’
ओस्तके धनगढीस्थित अदालत रोडमे बैठ्टी आइल राजु अन्सारी ओ चौराहामे बैठ्टी आइल फागुनी सहानी मच्छी ब्यापारीफेन मच्छीके व्यापारसे मनग्य कमाही करटी आइल बाटै । कञ्चनपुरस्थित पत्ता तलुवामे उत्पादित चरंगी, सेध्री, पहर्नी, कौवालगायत जातके मच्छीके व्यापार करटी राजु अन्सारी अप्ने आपन कामसे बहुट सन्तुष्ट रहल बटैलै । खैनामे एकदमे स्वादिष्ट मानजिना उ जातके मच्छी दररेट प्रति किलो २ सय से ३ सय ५० रुप्यासम रहल व्यापारी राजु जानकारी देलै । हप्तामे १ क्वीन्टल मच्छी बेच्टी आइल उहाँके कहाई बा । ओस्तके मच्छी व्यापारी सहानी हप्तामे ७० केजीसम बेच्टी आइल बाटै । उहाँ मच्छी बेच्ना काम ओत्रा सहज नैरहल बटैटी बहुट कुछ सहन करके किल सफलता पाइल अनुभव सुनैलै ।
कैलालीमे मच्छीके बजार माग उच्च रहलेसेफेन स्थानीय उत्पादन करिब ६ महिना केल धाने सक्ले बा । बाँकी समय भारतीय बजारसे मच्छी आयात हुइटी रहल बा ।
जिल्ला कृषि विकास कार्यालय कैलालीके तथ्यांक अनुसार जिल्लामे रहल १ सय ९२ ठो प्राकृतिक तलुवाके ८ सय ७८ हेक्टर क्षेत्रफल ओ १ सय ३६ हेक्टर क्षेत्रफल पोखरीमे मच्छी उत्पादन हुइटी आइल बाटै । जौन २.२ मेट्रिकटन प्रति हेक्टर पोखरीके उत्पादकत्व हो । कलेसे प्राकृतिक तलुवाके उत्पादकत्व १.०२ मेट्रिक टन प्रति हेक्टर रहल बा ।
mai_Deva npi_Deva mai_Deva bho_Deva bho_Deva bho_Deva npi_Deva bho_Deva bho_Deva bho_Deva mai_Deva mai_Deva